**Prezident Slovenskej republiky**

**Jakub Neumann, Ústavné právo II**

**(17. marec 2020)**

**Historický kontext formovania úradu prezidenta; právomoci postavenie prezidenta a pôsobnosť prezidenta; vznik a zánik funkcie prezidenta**

**Obsah:**

1. Odporúčaná literatúra a judikatúra

2. Historický kontext formovania funkcie prezidenta republiky

3. Ústavné postavenie prezidenta SR

4. Pôsobnosť prezidenta SR

 4.1 Špecifická výkonu menovacích právomoci prezidenta

5. Vznik a zánik funkcie prezidenta SR

 5.1 Voľba prezidenta

 5.2 Obžaloba prezidenta

 5.3 Ľudové hlasovanie o odvolaní prezidenta republiky

 5.4 Zánik funkcie prezidenta a jeho zastupovanie

**1. Odporúčaná literatúra a judikatúra**

Základný učebný materiál tvorí učebnica:

* Krošlák, Daniel a kol. – *Ústavné* právo, 2016, Tretia kapitola, s. 512 – 535

Pre záujemcov dávame do pozornosti dve novšie učebnice, ktoré reflektujú aj udalosti po roku 2016 (ide o nepovinný zoznam):

* Drgonec, Ján – *Ústavné právo hmotné*, 2018, 10. kapitola, s. 341-364
* Giba, Marián a kol. – *Ústavné právo*, 2019, VII. kapitola, s. 227 – 272

Najskalnejším fanúšikom/fanúšičkám odporúčame prečítať aj nasledujúcu knihu:

* Procházka, Radoslav – *Kráľ otec*, N Press, 2019, 192 s.

Judikatúra Ústavného súdu SR je relatívne bohatá na rozhodnutia, týkajúce sa výkonu prezidentských právomocí (predovšetkým menovacích). V 4. časti handout-u preto pri výpočte jednotlivých právomocí prezidenta uvádzame odkazy na konkrétne rozhodnutia, ktoré sa venujú sporným otázkam pri ich výkone. Nie je samozrejme potrebné ich všetky čítať. Slúžia najmä ako vhodná pomôcka tým záujemcom, ktorí by sa neskôr rozhodli téme prezidenta SR hlbšie venovať v bakalárskej či inej práci.

**2. Historický kontext formovania funkcie prezidenta republiky**

- pozíciu monarchistického panovníka nahrádza v sekulárnom demokratickom štáte volený prezident, ktorý svoju **moc neodvodzuje od Boha, ale ľudu/parlamentu**

- na rozdiel od panovníka, prezident vykonáva svoju funkciu **dočasne** s obmedzeným počtom znovuzvolení (najčastejšie sa možno stretnúť s prípustnosťou jedného opätovného znovuzvolenia; následne musí funkciu prezidenta zastávať iná osoba)

- niektoré prezidentské právomoci však možno aj v súčasnosti vnímať ako „pozostatky“ privilégií, ktoré v minulosti prislúchali typicky panovníkom:

 - vyhlasovanie amnestie a udeľovanie milosti

 - pozícia hlavného veliteľa ozbrojených síl (armády)

 - vypovedanie vojny a uzatváranie mieru

 - udeľovanie vyznamenaní a titulov

 - reprezentatívna funkcia

- je zaujímavé si všimnúť zobrazovanie prvého československého prezidenta Tomáša G. Masaryka, ktorý sa častokrát necháva fotiť vo vojenskej uniforme a na koni. Historici túto „štylizáciu“ interpretujú ako pokus o zjemnenie rýchleho prechodu (panovník → prezident) v mysliach ľudí, ktorí sa v rámci Rakúsko-uhorskej monarchie (1867-1918) dlhodobo stretávali iba s osobou panovníka/monarchu a neboli tak pripravení na „civilnú“ (nešlachtickú) hlavu štátu.[[1]](#footnote-1)

- vnímanie prezidenta ako politicky silnej a dôležitej osobnosti je zachované aj v období po 2. svetovej vojne. Československá republika bola jediným komunistickým štátom, v ktorom nebola funkcia prezidenta zrušená a nahradená kolektívnou hlavou štátu.[[2]](#footnote-2)

- problém, ktorý pretrvávajúce „monarchistické“ vnímanie prezidenta môže spôsobiť, spočíva v zvýšených nárokoch na hlavu štátu → ľud očakáva mocensky aktívneho prezidenta a odmieta akceptovať jeho „slabé“, skôr reprezentatívne (ceremoniálne) postavenie. Avšak keďže prezident nedisponuje kľúčovými rozhodovacími právomoci (tie sú najmä v rukách vlády) nedokáže túto predstavu naplniť – vzniká tak konflikt medzi projektovanou víziou a realitou.[[3]](#footnote-3)

**3. Ústavné postavenie prezidenta SR**

- Ústava SR, Šiesta hlava (výkonná moc), Prvý oddiel, Čl. 101 – 107

- Ide o **monokratický orgán** → na výkon funkcie má výrazný vplyv osobnosť prezidenta

- Základná ústavná charakteristika (Čl. 101, ods. 1 Ústavy):

„*Hlavou Slovenskej republiky je prezident. Prezident reprezentuje Slovenskú republiky navonok i dovnútra a svojím rozhodovaním zabezpečuje riadny chod ústavných orgánov. Prezident vykonáva svoj úrad podľa svojho svedomia a presvedčenia a nie je viazaný príkazmi.“*

Dve poznámky k uvedenému článku:

(1) Povinnosť svojím rozhodovaním zabezpečovať **riadny chod ústavných orgánov** je jeden z najčastejšie uvádzaných argumentov, ktorým bývalí prezidenti ospravedlňovali svoje spoločensky zásadné kroky (nevymenovanie generálneho prokurátora, odmietnutie 5 zo 6 kandidátov na sudcov Ústavného súdu, trvanie na výmene kandidáta na post ministra vnútra (J. Ráža) v pripravovanej vláde P. Pellegriniho,...)

(2) Výkon úradu na základe *svedomia a presvedčenie* bez viazanosti *príkazmi* vyjadruje **nezodpovednosť prezidenta za výkon svojej funkcie** (čo však neznamená, že nemôže byť za výkon svojej funkcie **sankcionovaný**)

- ústavné zaradenie prezidenta do *Výkonnej moci* v minulosti vyvolávalo otázky o vzťahu medzi prezidentom a vládou, ktorej pôsobnosť je taktiež upravená v 6. Hlave Ústavy (Druhý oddiel)[[4]](#footnote-4)

- I. ÚS 39/93: „*Hoci vláda Slovenskej republiky je najvyšším orgánov výkonnej moci, ústavné postavenie prezidenta Slovenskej republiky je v skutočnosti* ***dominantné****.*“ Takéto relatívne ostré vymedzenie vzájomných vzťahov Ústavný súd odôvodnil faktom, že „*bez prejavu vôle prezidenta nedôjde k vzniku ani zániku členstva vo vláde*.“

- kritici naopak argumentovali znením Čl. 108 Ústavy, ktorý vládu charakterizoval ako ***najvyšší***orgán výkonnej moci. Tento spor do veľkej miery vyriešila novela Ústavy z roku 2001[[5]](#footnote-5), ktorá adjektívum *najvyšší* zmenila na ***vrcholný***, čo naznačuje možnosť existencie viacerých *vrcholných* orgánov v rámci výkonnej moci a nie iba jedného dominantného (teda buď vlády alebo prezidenta).

- v teórií ústavného práva sa stretnete s názorom, že prezident má mať v parlamentnej forme vlády tzv. **slabé postavenie** → to znamená, že jeho ťažiskovou činnosťou je najmä reprezentácia štátu, nedisponuje významnými (skôr kontrolnými) právomocami a nemá možnosť (ale ani tendenciu) výrazne zasahovať do politického diania. V prípade vnútroštátnych politických konfliktov pôsobí ako nestranný moderátor (arbiter), snaží o zmierovanie znesvárených strán, ponúka možnosť diskusie za „okrúhlym stolom“; stretnúť sa možno aj so symbolickým zaradením hlavy štátu do **štvrtej, neutrálnej zložky moci.**

• Prvky, ktoré postavenie prezidenta **oslabujú** (nie v negatívnom zmysle slova) sú najmä:

 - prezident nie je súčasťou výkonnej moci[[6]](#footnote-6)

 - nepriama voľba hlavy štátu (prezidenta volí parlament, nie priamo občania)[[7]](#footnote-7)

 - kontrasignácia (výkon právomoci vyžaduje „spolupodpis“ člena vlády, čím sa

 zároveň prenáša zodpovednosť za dané rozhodnutie na vládu ako celok)

**4. Pôsobnosť prezidenta SR**

• Čl. 102 Ústavy obsahuje väčšinu právomoci prislúchajúcich prezidentovi, nie však všetky (nejde o taxatívny výpočet)[[8]](#footnote-8)

• Pôsobnosť prezidenta možno rozdeliť na:

 (výkon právomoci vyznačených *kurzívou* je podmienený kontrasignáciou člena vlády)

 **(A) Pôsobnosť prezidenta voči zákonodarnej moci**

 - vyhlasovanie celoštátneho referenda[[9]](#footnote-9)

 - zvolávanie ustanovujúcej schôdze Národnej rady

 - právo rozpustiť Národnú radu SR

 - podpisovanie zákonov

 - právo veta[[10]](#footnote-10) (prezident môže vetovať iba zákony, nie ústavné zákony)

 - právo podávať správu o stave Slovenskej republiky

 **(B) Pôsobnosť prezidenta voči výkonnej moci**

 - menovanie a odvolávanie členov vlády[[11]](#footnote-11)

 - právo vyžadovať od členov vlády informácie potrebné na plnenie svojich úloh

 - menovania a odvolávanie vedúcich ústredných orgánov štátnej správy (...)[[12]](#footnote-12)

 - rozhoduje o poverení vlády a dáva súhlas na výkon jej pôsobnosti (čl. 115 ods. 3)

 **(C) Pôsobnosť prezidenta voči súdnej moci a prokuratúre**

 - menovanie a odvolávanie sudcov Ústavného súdu[[13]](#footnote-13)

 - prijímanie sľubu sudcov Ústavného súdu

 - menovanie a odvolávanie predsedu a podpredsedu Ústavného súdu

 - aktívna legitimácia podať návrh na rozhodnutie o súlade dojednanej medzinárodnej

 zmluvy, na ktorú je potrebný súhlas Národnej rady s ústavou alebo ústavným

 zákonom ako aj návrh na rozhodnutie o súlade zákona s ústavou alebo ústavným

 zákonom

 - menovanie a odvolávanie sudcov všeobecných súdov[[14]](#footnote-14)

 - prijímanie sľubu sudcov všeobecných súdov

 - menovanie a odvolávanie predsedu a podpredsedu Najvyššieho súdu

 - menovanie a odvolávanie troch členov Súdnej rady[[15]](#footnote-15)

 - menovanie a odvolávanie generálneho prokurátora[[16]](#footnote-16)

 - prijímanie sľubu generálneho prokurátora

 **(D) Pôsobnosť prezidenta voči zahraničiu**

 - reprezentácia Slovenskej republiky v zahraničí

 - dojednávanie medzinárodných zmlúv (možnosť preniesť právomoc na vládu)

 - ratifikácia medzinárodných zmlúv

 - *prijímanie, poverovanie a odvolávanie vedúcich diplomatických misií*[[17]](#footnote-17)

 - vypovedanie vojny a uzatváranie mieru

 **(E) Prerogatívy prezidenta**

 - *vyhlasovanie amnestie* a udeľovanie milosti[[18]](#footnote-18)

 - udeľovanie štátnych vyznamenaní

 - menovanie profesorov

 **(F) Pôsobnosť prezidenta voči Ozbrojeným silám Slovenskej republiky**

 **-** *výkon hlavného velenie Ozbrojených síl*

- nariadenie mobilizácie Ozbrojených síl

**4.1 Špecifiká výkonu menovacích právomoci prezidenta**

Dlhodobo vzniká spor v otázke, či v prípade, ak prezident vykonáva menovaciu právomoci **na návrh** iného orgánu, je týmto návrhom viazaný, alebo má sám možnosť úvahy aj riadne navrhnutého kandidáta nevymenovať. V prvom prípade hovoríme o výkone tzv. **notariálnej činnosti**prezidenta (ľudovo sa takýto prezidenta nazýva aj „odklepávač“, keďže iba prekontroluje splnenie vyžadovaných podmienok a „odklepne“ kandidáta do navrhovanej funkcie), v druhom prípade prisudzujeme prezidentovi možnosť **diskrécie,** teda úvahy, či je osoba „vhodná“ (morálne/odborne/osobnostne) na výkon konkrétnej funkcie .

- teória ústavného práva prisudzuje (tzv. slabému) prezidentovi v parlamentnej forme vlády zväčša výlučne **notariálnu** **funkciu** (ťažisko rozhodovania má byť v rukách parlamentu)

- prezidenti SR však od roku 1993 robia dosť veľa, aby sa z tejto pozície vymanili a získali možnosť **diskrécie** pri výkone svojich menovacích právomoci(to prirodzene podnecuje vznik konfliktov medzi prezidentom a orgánmi, ktoré kandidátov navrhujú → riešenie sporu častokrát poskytne rozhodnutie Ústavného súdu)

Ústavný súd sa zaoberal otázkou prípustnosti diskrécie prezidenta napr. v týchto rozhodnutiach:

 • **I. ÚS 39/93**

 - Je prezident povinný odvolať člena vlády na návrhu predsedu vlády?

 • **PL. ÚS 4/2012**

 - Je prezident viazaný návrhom Národnej rady pre menovaní generálneho prokurátora?

 • **III. ÚS 575/2016**

 - Je si prezident povinný z dvojnásobného počtu kandidátov na sudcov Ústavného súdu

 polovicu vybrať?

- netradičnú odpoveď na otázku, či je alebo nie je prezident viazaný návrhom (riadne zvoleného) kandidáta v minulosti ponúkla úvaha, podľa ktorej je v tomto smere určujúci použitý slovesný vid (sic!) použitý v texte komunikujúcom normu[[19]](#footnote-19)

- teda v prípade, ak Ústava hovorí, že *prezident* ***vymenuje*** *(členov vlády...)* →znamená to jeho **povinnosť** návrhu vyhovieť, zatiaľ čo v prípade, ak Ústava hovorí, že *prezident* ***vymenúva*** *(sudcov všeobecných súdov...)* → má **právo** využiť úvahu a navrhovaných kandidátov prípadne aj nevymenovať

- **táto teórie neplatí (!)** z gramatických dôvodov[[20]](#footnote-20) ani z hľadiska systematického výkladu Ústavy[[21]](#footnote-21)

**5. Vznik a zánik funkcie prezidenta SR**

**5.1 Voľba prezidenta republiky**

**-** podmienky voliteľnosti: **občan SR, voliteľnosť do Národnej rady SR, aspoň 40 rokov**

- prezident sa ujíma funkcie zložením sľubu do rúk predsedu Ústavného súdu

- možnosť jedného opätovného znovuzvolenia

- **priama voľba prezidenta (5-ročné funkčné obdobie)**

- zavedená ústavným zákonom č. 9/1999 Z. z.

 - dôvodom bola dlhodobá neschopnosť parlamentu v roku 1988 zvoliť novú hlavu štátu

 (17x neúspešných pokusov)

- kandidáta na prezidenta môže navrhnúť **15 poslancov** alebo **15 000 občanov** prostredníctvom petície

- v prípade nezvolenia prezidenta **v prvom kole volieb** (kandidát musí získať nadpolovičnú väčšinu platných hlasov) sa uskutoční **druhé kolo**, do ktorého postupujú **dvaja kandidáti s najväčším počtom hlasov** (prezidentom sa stane osoba, ktorá získa najväčší počet platných hlasov)[[22]](#footnote-22)

**Dôsledky zavedenia priamej voľby hlavy štátu (vo všeobecnosti):**

• posilnenie legitimity prezidenta, resp. získanie pozmeneného typu legitimity; keď prezident začne disponovať **priamou legitimitou** „zlepšuje“ to jeho argumentačnú pozíciu v prípadných sporoch (vystupuje ako priamy zástupca občanov...)

• zvoleniu prechádza **predvolebná kampaň**, v ktorej kandidát na prezidenta (za účelom zvolenia) formuluje politické ciele, „odhaľuje“ svoje politické preferencie, dostáva sa do sporov s protikandidátmi (vytvára sa napätie medzi víťazom a porazenými) → to následne výrazne sťažuje možnosť pôsobiť vo funkcii arbitersky (z prezidenta sa stáva „politický hráč“)

• ak prezident nie je reprezentantom aktuálnej parlamentnej väčšiny, prichádza k vytvoreniu druhého „mocenského centra“ a je obyčajne iba otázkou času, kedy príde k vzájomnému konfliktu koalície/vlády a prezidenta[[23]](#footnote-23)

• tendenciu vymaniť sa z výlučne (nevýraznej) reprezentatívne funkcie pri priamej voľbe prezidenta podporuje aj snaha o ďalšie znovuzvolenie. Prezident chce svojím potenciálnym voličov ukázať, že „existuje“ a snaží sa plniť svoje predvolebné sľuby. Keďže mu však Ústava na vnútropolitickej úrovni zväčša priznáva iba funkciu ústavnej poistky (napr. kontrola splnenia podmienok pri navrhovaných kandidátov) je nútený svoju aktivitu prejavovať skôr blokovaním riešení, než ich presadzovaním.[[24]](#footnote-24) S prezidenta sa tak stáva „obštrukčný prvok“ v ústavnom systéme.

**5.2 Obžaloba prezidenta**

- prezidenta možno na základe Čl. 107 Ústavy stíhať iba za **úmyselné porušenie ústavy** a **vlastizradu** (prezidenta teda počas výkonu funkcie nemožno stíhať za spáchanie iných trestných činov)

- obžalobu podáva Národná rada **3/5 väčšinou všetkých poslancov** (ide o tzv. impeachment)

- vo veci rozhoduje **plénum** Ústavného súdu (rozhodnutie bude mať formu „rozsudku“)

- ak Ústavný súd prezidenta uzná vinným, sankciou je **strata funkcie** a **spôsobilosť ju opätovne získať**[[25]](#footnote-25)

**5.3 Ľudové hlasovanie o odvolaní prezidenta republiky**

- prezidenta možno na základe čl. 106 Ústavy zbaviť funkcie iniciovaním ľudového hlasovania o jeho odvolaní (nemýliť si s referendom, hoci faktický priebeh bude takmer totožný)

- iniciovanie hlasovanie nie je podmienené konkrétnymi dôvodmi; *ad absurdum* môže Národná rada takéto hlasovanie vyhlásiť aj bez zjavného dôvodu – je **potrebná 3/5 väčšina všetkých poslancov**

- prezident bude funkcie zbavený iba ak v ľudovom hlasovaní s jeho odvolaním vyjadrí súhlas **nadpolovičná väčšina všetkých oprávnených voličov[[26]](#footnote-26)**

- ak sa tak nestane, prezidentovi začína plynúť **nové 5-ročné volebné obdobie**, pričom je zároveň **povinný** **rozpustiť Národnú radu** (platí predpoklad, že občania sa v danom prípade rozhodli podporiť zotrvanie prezidenta vo funkcii, čím zároveň vyjadrili nedôveru Národnej rade, ktorá ľudové hlasovanie o odvolaní prezidenta iniciovala)

**5.4 Zánik funkcie prezidenta a jeho zastupovanie**

Funkcia prezidenta **zaniká**:

 - vzdaním sa (písomné oznámenie predsedovi Ústavného súdu)

 - smrťou

 - opätovným nezvolením do funkcie

 - odsudzujúcim rozsudkom Ústavného súdu

 - vyjadrením nedôvery prostredníctvom ľudového hlasovania

**Zastupovanie prezidenta** nastáva podľa Čl. 105 ods. 1 Ústavy v prípade:

 - ak sa úrad prezidenta predčasne uvoľní (smrť, odstúpenie, zbavenie funkcie), alebo nie je

 zvolený nový prezident, resp. ešte nezložil sľub

 - ak prezident nemôže pre závažné dôvody vykonávať svoju funkciu (vážna choroba,...)

Z hľadiska prenosu právomoci rozlišujeme právomoci, ktoré bude v zastúpení vykonávať:

 **(A) vláda (ich výkonom môže byť poverený predseda vlády)**

- napr. zastupovanie republiky navonok, vyhlasovanie referenda, vetovanie zákonov (...)

 **(B) predseda vlády**

- hlavné velenie ozbrojených síl

 **(C) predseda Národnej rady**

 **-** napr. zvolávanie ustanovujúcej schôdze Národnej rady, menovanie a odvolávanie

 členov vlády, menovanie a odvolávanie sudcov všeobecných súdov (...)

 **(D) výkon niektorých právomoci neprechádza na žiadny subjekt (nebudú vykonávané)**

- podávanie správy o stave republiky, možnosť rozpustenia Národnej rady, udeľovanie

 vyznamenaní (...)

1. Oveľa radikálnejší prístup zvolil po 1. svetovej vojne prvý prezident Weimarskej republiky Friedrich Ebert, ktorý odmietol suplovať rolu „nemeckého cisára“ a na verejnosti sa objavoval v klasických oblekoch a frakoch. Tento príliš civilný štýl výkonu funkcie hlavy štátu mu bol zo strany médií neraz vytýkaný. V nasledujúcich voľbách (1925) si občania za prezidenta zvolili vojenského generála Paula von Hindenburga, ktorý nielen svojím výzorom ale aj vystupovaním reprezentoval „staré časy“, po ktorých vládla v mladej nemeckej republiky všeobecná nostalgia. [↑](#footnote-ref-1)
2. Aj keď z učebníc dejepisu registrujeme hlavy štátov bývalého „východného bloku“ ako jednotlivcov, v skutočnosti išlo o čelných predstaviteľov kolektívneho orgánu. Napríklad v prípade Sovietskeho zväzu (Stalin, Chruščov, Brežnev,...) tak oficiálne nešlo o „prezidenta“, ale „predsedu Prezídia Najvyššieho sovietu ZSSR“ (kolektívny orgán). Funkcia prezidenta bola v Sovietskom zväze zavedená až v roku 1990 ako súčasť „perestrojky“, ktorej iniciátorom a zároveň prvým prezidentom sa stal Gorbačov. [↑](#footnote-ref-2)
3. Pretrvávajúcu výraznú historickú podmienenosť predstáv o úlohe a role prezidenta (panovníka) v spoločnosti dokazuje aj kritická diskusia nad rozhodnutím (ex)prezidenta Andreja Kisku kandidovať po skončení svojho mandátu do Národnej rady ako „obyčajný“ poslanec (táto snaha bola nakoniec úspešná). Ozývali sa hlasy, že takýto krok nie je pre osobu bývalého prezidenta vhodný, ba priam, že prítomnosť (ex)prezidenta v poslaneckých laviciach bude „nedôstojná“. Ide o ukážkový príklad „monarchistického“ vnímanie hlavy štátu (kráľ nemôže byť odrazu jedným z poddaných...). [↑](#footnote-ref-3)
4. Od vzniku štátu sa opakovane otvára diskusia na zaradením prezidenta republiky do samostatnej hlavy Ústavy. [↑](#footnote-ref-4)
5. Ústavný zákon č. 90/2001 Z. z. [↑](#footnote-ref-5)
6. Prezident na čele výkonnej moci je jav typický pre prezidentskú formu vlády (Spojené štáty americké). [↑](#footnote-ref-6)
7. Stretneme sa s rozumne odôvodnenými názormi, že nepriama voľba naopak prezidenta posilňuje, lebo má legitimitu z pluralitného diskutujúceho orgánu, teda legitimitu z proporcie, nie len z väčšiny, ako bolo spomenuté pri téme NRSR s odkazom na odlišné stanovisko sudcu ÚS L. Mészárosa k nálezu o GP. [↑](#footnote-ref-7)
8. Prezidentské právomoci nájdeme aj v čl. 95 ods. 2 Ústavy, ale aj v zákone č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzovému stavu (napr. Čl. 1 ods. 8) [↑](#footnote-ref-8)
9. Prezident môže na základe Čl. 95 ods. 2 Ústavy iniciovať konanie pred Ústavným súdom o súlade predmetu referenda s ústavou a ústavnými zákonmi. Bližšie pozri aj PL. ÚS 24/2014. [↑](#footnote-ref-9)
10. Spor pri výkone právomoci. Bližšie pozri: PL. ÚS 4/97. [↑](#footnote-ref-10)
11. Spor pri výkone právomoci. Bližšie pozri: I. ÚS 39/93. [↑](#footnote-ref-11)
12. Spor pri výkone právomoci. Bližšie pozri: PL. ÚS 14/06. [↑](#footnote-ref-12)
13. Spor pri výkone právomoci. Bližšie pozri: III. ÚS 571/2014; PL. ÚS 45/2015; I. ÚS 575/2016. [↑](#footnote-ref-13)
14. Spor pri výkone právomoci. Bližšie pozri: III. ÚS 62/2011. [↑](#footnote-ref-14)
15. Spor pri výkone právomoci. Bližšie pozri: PL. ÚS 2/2018. [↑](#footnote-ref-15)
16. Spor pri výkone právomoci. Bližšie pozri: PL. ÚS 4/2012; I. ÚS 397/2014. [↑](#footnote-ref-16)
17. Spor pri výkone právomoci. Bližšie pozri: I. ÚS 51/96. [↑](#footnote-ref-17)
18. Ústavným zákon č. 90/2001 Z. z. bola prezidentovi odňatá možnosť udeliť **tzv. aboličnú formu** amnestie, ktorou mohol nariadiť, aby sa trestné stíhanie nezačínalo, alebo aby sa v ňom nepokračovalo (kontext dodá udelenie tzv. Mečiarových amnestií). Prezidentovi tak v súčasnosti zostala možnosť udeliť amnestiu formou **agraciácie** (odpustenie/zmiernenie trestu) a **rehabilitácie** (zahľadenie odsúdenia). Bližšie pozri: PL. ÚS 7/2017. [↑](#footnote-ref-18)
19. Ústavodarca reagoval na rozhodnutie ústavného súdu I. ÚS 39/93 tak, že novelizoval ústavu zmenou vidu - *vymenúva/odvoláva* členov vlády na *vymenuje/odvolá (...)* v novele ústavy č. 9/1999 Z.z.. Z rozpravy vyplýva, že si parlament myslel, že práve zmenou vidu mení právo prezidenta na povinnosť. K redukcii úpravy na obyčajnú zmenu vidu došlo v legislatívnom procese, lebo predložený návrh ústavného zákona navrhoval doplniť do ústavy text o tom, že prezident je viazaný návrhom predsedu vlády. [↑](#footnote-ref-19)
20. Slovesný vid je gramatická kategória vyjadrujúca trvanie deja. Jeho využitie nemá žiadny vplyv na mieru práv, resp. povinnosti subjektu realizovať konkrétnu činnosť. [↑](#footnote-ref-20)
21. Nedokonavý slovesný vid využíva Ústava pri formulácií právomoci bežne. Doslovné uplatňovanie tejto teórie by nás priviedlo k neželaným dôsledkom. Ústavný súd by tak nemusel rozhodnúť o sťažnosti, keďže podľa predmetného ustanovenia o nej iba *rozhoduje* anie *rozhodne*. Prezident by taktiež nemusel vyhlásiť referendum, keďže ho podľa Ústavy iba *vyhlasuje* a nie *vyhlási*. [↑](#footnote-ref-21)
22. Bližšie pozri: zákon č. 180/2014 Z. z. (volebný kódex); Štvrtá časť, § 98 - § 115. [↑](#footnote-ref-22)
23. Takýto spor panoval nielen medzi premiérkou I. Radičovou a prezidentom I. Gašparovičom, ale aj nedávno medzi premiérom R. Ficom a prezidentom A. Kiskom. Obe znesvárené dvojice tvorili „pár“ kandidátov, ktorí sa stretli v druhom kole prezidentských volieb (2009, 2014). [↑](#footnote-ref-23)
24. Výkon takejto „politiky blokovania“ je v posledných rokoch viditeľný napr. u českého prezidenta M. Zemana. [↑](#footnote-ref-24)
25. Uvedené sankcie za spáchanie trestného činu vlastizrady sa vzťahujú výlučne na prezidenta republiky. Pre občana, ktorý by sa dopustil rovnakého trestného činu vymedzuje Trestný zákon (§311) sadzbu v rozpätí 15 až 25 rokov, resp. doživotie. [↑](#footnote-ref-25)
26. S ohľadom na dlhodobo nízku účasť voličov pri referendových hlasovaniach (z celkového poštu 8 referend bola prekročená nadpolovičný účasť iba v jednom prípade) je uvádzané nastavenie podmienok úspešnosti ľudového hlasovania v podmienkach Slovenskej republike takmer nesplniteľné. [↑](#footnote-ref-26)